पहली नजर में बिंदु को ओजस में दिलचस्पी नहीं थी, लेकिन उस बरसात ने उन्हें करीब ला दिया
छोटी-छोटी चीजें मुझे बड़े सुख का एहसास कराती हैं, जैसे अभी चाय की टपरी पर बैठकर आपके साथ कुल्हड़ में अदरक-इलायची की चाय पीना।
“नौकरी करने जाती है कि यहां-वहां घूमने,” घर में घुसते ही वरुण ने खा जाने वाली नजरों से बिंदु को देखते हुए कहा।
“क्यों हमेशा इतनी रोक-टोक करता है? बिंदु अब कोई छोटी बच्ची नहीं है। पर तुझे तो लगता है कि वह अभी भी तेरी नन्ही सी छुटकी बहन है,” मां ने उसे उलाहना दिया।
“आपने इसे बहुत आजादी दे रखी है। ऊपर से कार क्या खरीद ली, इसके पांव तो घर पर टिकते ही नहीं हैं। आज भी मॉल में घूम रही थी,” वरुण ने बिंदु के बाल खींचते हुए कहा।
“किसके साथ घूम रही थी? कोई मिल गया क्या? हमें भी मिलवाओ,” पापा ने हंसते हुए कहा।”
“नहीं पापा, कुलीग थी साथ में। भैया को शायद इसी बात से बुरा लग रहा है कि साथ में कोई लड़का नहीं था,” बिंदु ने भाई को छेड़ते हुए कहा।
“खूब बिगाड़ो इसे,” वरुण बड़बड़ाया और अपने कमरे में चला गया।
शुक्र है वह मॉल के सामने बनी चाय की टपरी पर नहीं गई, वरना वरुण तो वहीं आकर तमाशा कर देता। बिंदु को तो हर नई चीज ट्राई करने में मजा आता था। और इन दिनों तो उसे चाय की टपरी पर बैठ कुल्हड़ में अदरक-इलायची वाली चाय पीने की कुछ ज्यादा ही तलब उठ रही थी। उसे लगता था कि वहां बैठकर चाय पीने से ज्यादा अतरंगी कुछ हो ही नहीं सकता! खासकर बारिश के मौसम में।
दो दिन बाद उसे मौका मिल ही गया, जब वह नीमा के साथ लॉन्ग ड्राइव के बहाने सड़क नापने निकली।
“वह देखो, क्या रोमांटिक सीन चल रहा है उस बेंच पर। बेंच कहना भी गलत होगा उसे। लंबे स्टूल जोड़ कर रखे हुए हैं। लेकिन यहां-वहां से निकलती लकड़ियों की पटियों से लापरवाह दोनों अपनी ही दुनिया में खोए हुए हैं,” अचानक कार को एक चाय की टपरी के पास रोकते हुए बिंदु ने बगल में बैठी नीमा से कहा।
“क्या रोमांस दिख रहा है तुझे वहां? पति-पत्नी लग रहे हैं जो साथ बैठे चाय पी रहे हैं। बेंच के पास रखी पोटलियों और टिन के संदूकों को देख कर लग रहा है कि सीधे गांव से ही चले आ रहे हैं। बारिश का मौसम है, इसलिए चाय पी रहे हैं।” नीमा जो रोमांस के फलसफे को केवल किताबी बातें मानती थी, ने थोड़ा झल्लाते हुए कहा। तभी बूंदा-बांदी शुरू हो गई।
“अरे, आंख खोल कर देखो। दोनों एक ही गिलास से चाय पी रहे हैं। वाह क्या सीन है- चाय की टपरी, बेंच, बेंच पर बैठे चाय पीते लव बर्ड्स… एक फोटो तो बनती है,” बिंदु ने झट से मोबाइल से फोटो खींच ली।
“हो सकता है दो गिलास चाय खरीदने के पैसे न हों, इसलिए एक ही गिलास से काम चला रहे हों,” नीमा के पास तर्कों की कमी नहीं होती, फिर चाहे वे इश्क की धज्जियां ही क्यों न उड़ा दें।
“चलो, हम भी यहां चाय पीते हैं… कुल्हड़ में।”
“न बाबा, कॉफी हाउस चलो। वहां कॉफी पिएंगे। टपरी पर चाय पीने की आशिकी अपने प्रेमी के साथ करना,” नीमा ने उसे चिकोटी काटते हुए कहा।
“वरुण और तू दोनों एक जैसे हैं। अच्छी जोड़ी बन सकती है तुम दोनों की।”
“खबरदार, ऐसा खयाल भी मन में मत लाना। मुझे कोई जोड़ी नहीं बनानी। पहले अपना सपना तो पूरा कर लूं देश का प्रधानमंत्री बनने का,” कहते हुए नीमा जोर से खिलखिला उठी।
“प्रेमी होता तो क्या तेरी जैसी खडूस के साथ घूम रही होती? मुहब्बत के गाने भी नहीं गुनगुना सकती,” बिंदु हंसी।
“तेरे तो इतने दीवाने थे। कॉलेज में ही कितने मजनुओं ने तुझे प्रेम पत्र लिख-लिख कर अपनी किताबों में ही दफन कर दिए थे और वह जो तेरे साथ स्कूल में पढ़ता था ध्रुव… आजकल तेरे ही ऑफिस में है न? उसका भी तो क्रश था तुझ पर।”
“सब बीते दिनों की बातें हैं। स्कूल-कॉलेज के साथ खत्म हो गई। ध्रुव की शादी हो चुकी है।” आखिरकार उसे नीमा के साथ कॉफी ही पीनी पड़ी।
बिंदु जब रात को बिस्तर पर लेटी तो उसके सामने ओजस का चेहरा घूम गया। मामा की साली की शादी में मिला था। दूल्हा-दुल्हन के साथ ठिठोली करते हुए कुछ बातें हुई थीं। दूल्हे का दोस्त था, इसलिए लड़कियों से कुछ ज्यादा ही मजाक कर रहा था। नीमा को नहीं बताया था उसने ओजस के बारे में, वरना उसके साथ भी रिश्ता जोड़ देती। लेकिन शायद वह रिश्ता जोड़ना चाहता था तभी तो कुछ दिन पहले ही उसका फोन आया था। जरूर नंबर मामा से ही लिया होगा।
“कुछ खास परिचय तो नहीं है, पर क्या आप मुझसे मिलना पसंद करेंगी?” उसने बिना कोई इधर-उधर की बात करे कहा था।
वह टाल गई थी। “इधर व्यस्तता ज्यादा है ऑफिस में।”
बिंदु ने नंबर भी सेव नहीं किया था उसका।
लेकिन आज वह एक अजीब सी बेचैनी महसूस कर रही थी। रिसीव कॉल में जाकर वह नंबर देखने लगी। फिर ट्रू कॉलर पर जाकर चेक किया। हां, यही है ओजस का नंबर… कर ले क्या फोन? मिलने में क्या जाता है? उसने अपने मन को टटोला।
मैसेज कर दे या रहने दे, पता नहीं क्या सोचे। लेकिन नंबर उसने इस बार सेव कर लिया।
अगले दिन भी बिंदु इसी कशमकश में फंसी रही। वह दुबारा भी तो फोन करके पूछ सकता था। यूं ही कर लिया होगा शायद उस दिन… अपने ही सवाल, अपने ही जवाब।
वह सोने ही लगी थी कि फोन बजा। ओजस नाम फ्लैश हो रहा था। उसने एकदम फोन उठा लिया।
“आपकी व्यस्तता कुछ कम हो गई हो तो क्या मुझसे मिलना पसंद करेंगी?”
“कहां? कब?” बिंदु को लगा जैसे बाहर बूंदा-बांदी शुरू हो गई है। टप-टप की आवाज एक रिद्म के साथ धरती पर पड़ रही थी।
“किसी रेस्तरां में।”
“नहीं। चाय की टपरी पर मिलते हैं। मैं उसकी लोकेशन भेज दूंगी,” बिंदु ने किसी तरह अपनी सांसों पर काबू पाते हुए कहा।
“मेरे लिए हर जगह ओके है। मायने तो मिलना रखता है, मतलब कौन साथ में है, यह ज्यादा मायने रखता है, जगह नहीं। मैं कहना चाह रहा था…” शायद उसे लगा कि वह कुछ ज्यादा ही बोल गया है। एक झेंप की खनखनाहट महसूस हुई बिंदु को।
“गुडनाइट,” बिंदु ने फोन रख दिया।
ओजस न तो किसी सपनों के राजकुमार जैसा था, न ही उसकी आवाज में कोई कशिश थी, न ही उसकी आंखों में चमक… साधारण सी कद-काठी, रंग-रूप और सरकारी नौकरी, सरकारी फ्लैट… उससे बात करके बिंदु को नहीं लगा कि उसके कोई बहुत बड़े सपने हैं या लंबी-चौड़ी महत्वाकांक्षाएं हैं।
“बस एक खुशहाल जिंदगी जीना यही फंडा है मेरा। छोटी-छोटी चीजें मुझे बड़े सुख का एहसास कराती हैं, जैसे अभी चाय की टपरी पर बैठकर आपके साथ कुल्हड़ में अदरक-इलायची की चाय पीना। मुझे लगता है जिंदगी जीने के लिए खूबसूरत साथ होना जरूरी है। नाम, रुतबा, पैसा तो मेहनत कर कमाया ही जा सकता है। कुछ मुलाकातें होंगी तो आप मुझे समझ पाएंगी और मैं आपको। लेकिन अगर चाहें तो।”
बारिश की कुछ बूंदें बिंदु पर पड़ीं तो ओजस बोला, “चलिए, कार में बैठते हैं। मौसम देखकर लगा नहीं था कि बारिश होगी।”
“मानसून है, जब चाहे बौछारें हमें भिगो सकती हैं। बरसात का हक है अपनी मनमानी करने का,” बिंदु ने कहा और हथेलियां फैलाकर बूंदों को फिसलते हुए देखने लगी। “और मुझे भी ऐसी मनमानी करना अच्छा लगता है जहां मन को पंख मिलें और दिल को सुकून।”
वह भीग रही थी और ओजस अपलक उसे देख रहा था। बारिश उसे आज बहुत अच्छी लग रही थी। उसने दो चाय और लीं और एक कुल्हड़ बिंदु को पकड़ा दिया।
- सुमन बाजपेयी 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें 